EXIM BANK เตรียมขยายสินเชื่อดอกเบี้ยต่ำ 2%
EXIM BANK เร่งปล่อยกู้ SMEs วงเงินสินเชื่อไม่เกิน 500 ล้านบาท รวมกว่า 2,500 ราย ยอดคงค้าง 20,000 ล้านบาท
22 เม.ย. 2563

นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) เปิดเผยว่า EXIM BANK ขานรับนโยบายธนาคารแห่งประเทศไทย (ธปท.) ในการสนับสนุนสินเชื่อใหม่ (Soft Loan) ให้แก่ธุรกิจ SMEs ที่มีวงเงินรวมกลุ่มไม่เกิน 500 ล้านบาท เป็นเวลา 2 ปี โดยเตรียมพร้อมขยายสินเชื่อให้แก่ลูกค้า SMEs ของ EXIM BANK ที่เข้ามาตรการความช่วยเหลือดังกล่าวในอัตราดอกเบี้ยพิเศษ 2% ต่อปี โดยไม่คิดดอกเบี้ยในช่วง 6 เดือนแรก จำนวนกว่า 2,500 ราย ซึ่งมียอดคงค้างสินเชื่อ 20,000 ล้านบาท โดย EXIM BANK สามารถให้กู้เพิ่มได้สูงสุด 20% ของยอดหนี้คงค้าง ณ สิ้นปี 2562 ช่วยให้ลูกค้ากลุ่มนี้มีเงินทุนหมุนเวียนในกิจการเพิ่มอีก 4,000 ล้านบาท ระยะเวลาอนุมัติตั้งแต่บัดนี้ถึง 31 ธันวาคม 2563
สรุปมาตรการสินเชื่ออัตราดอกเบี้ยพิเศษให้แก่ผู้ประกอบการที่ได้รับผลกระทบจากโควิด-19 ของ EXIM BANK มีดังนี้
• สินเชื่อระยะสั้น 2 ปี สำหรับลูกค้าที่มีวงเงินรวมกลุ่มไม่เกิน 500 ล้านบาท วงเงินสูงสุด 20% ของยอดหนี้คงค้าง ณ 31 ธันวาคม 2562 อัตราดอกเบี้ยพิเศษ 2% ต่อปี ฟรี! ดอกเบี้ย 6 เดือน และ ฟรี! ค่าธรรมเนียมการใช้สินเชื่อ นำไปใช้หมุนเวียนในกิจการที่เกี่ยวเนื่องกับการส่งออกและลงทุน ซึ่งได้รับผลกระทบทางตรงและทางอ้อมจากโควิด-19
• สินเชื่อระยะยาว 7 ปี สำหรับลูกค้าและผู้ประกอบการทั่วไป
- วงเงินสูงสุด 20 ล้านบาทต่อราย อัตราดอกเบี้ยพิเศษ 2% ต่อปีในปีที่ 1-2 นำไปใช้หมุนเวียนในกิจการที่เกี่ยวเนื่องกับการส่งออกและลงทุน ซึ่งได้รับผลกระทบทางตรงและทางอ้อมจากโควิด-19
- วงเงินสูงสุด 100 ล้านบาทต่อราย อัตราดอกเบี้ยพิเศษ 2% ต่อปีในปีที่ 1-2 นำไปใช้ซื้อหรือปรับปรุงเครื่องจักรและอุปกรณ์ หรือต่อเติมปรับปรุงโรงงาน
• สินเชื่อส่งเสริมการจ้างงาน วงเงินสูงสุด 15 ล้านบาทต่อราย อัตราดอกเบี้ยต่ำสุด 3% ต่อปี ระยะเวลากู้สูงสุด 7 ปีทั้งนี้ EXIM BANK เปิดคลินิกให้คำปรึกษาแก่ผู้ประกอบธุรกิจส่งออกและลงทุนที่ได้รับผลกระทบจากโควิด-19 ทางโทรศัพท์ 0 2617 2111 ต่อ 3510-2




“นอกจากการพักชำระหนี้ ทั้งเงินต้นและดอกเบี้ย 6 เดือนให้แก่ลูกค้า EXIM BANK ขานรับนโยบายรัฐบาลในการเยียวยาผู้ประกอบธุรกิจส่งออกและลงทุนที่ได้รับผลกระทบจากโควิด-19 เป็นวงกว้าง โดยพร้อมเสริมสภาพคล่องลูกค้าและผู้ประกอบการทั่วไปทุกกลุ่มอุตสาหกรรมและทุกขนาดธุรกิจ รวมถึง SMEs เพื่อให้ความช่วยเหลือภาคธุรกิจกระจายไปถึงแรงงานและผู้มีรายได้น้อยในสังคม เพื่อให้ทุกภาคส่วนก้าวผ่านสถานการณ์ความยากลำบากนี้ไปด้วยกัน” นายพิศิษฐ์กล่าว